დიდი მზიგული

„დიდი მზიგული“, „დიდი მზის გული“ — გვიანი შუა საუკუნეების ხუროთმოძღვრების ძეგლი მარნეულის მუნიციპალიტეტში, სოფელ წერაქვის მახლობლად. შემორჩენილია ციხე-გალავნის ნაშთები და დარბაზული ეკლესია დაზიანებული სახით.

კომპლექსი მდებარეობს სოფელ წერაქვის ჩრდილო-აღმოსავლეთით, 3 კმ-ზე. თარიღდება XVI-XVIII საუკუნეებით. ეკლესია კლდის მასივზეა დაშენებული. მისი სამხრეთი ფასადი ციცაბო კლდის პირს ესაზღვრება. გეგმით მართკუთხა მოხაზულობის, ერთნავიანი ნაგებობაა, რომელიც აღმოსავლეთიდან აფსიდით სრულდება. ნაგებია ოქროსფერი ნატეხი ქვისაგან. შიგადაშიგ ჩართულია მოზრდილი ქვის ლოდები. 

გარედან სწორკუთხა მოხაზულობის კარი დასავლეთი კედლის ჩრდილოეთ ნახევარზეა გაჭრილი. მის თავზე ბალავარის ქვის ფუნქციას განივად დადებული, გრძელი, მასიური ლოდი ასრულებს. ლოდის ერთი კიდე დაახლოებით კედლის ცენტრალურ ნაწილამდე აღწევს, მეორე — ჩრდილოეთი კედლის კუთხემდე. თითო სარკმელია გაჭრილი აღმოსავლეთ და სამხრეთ ფასადებზე. აფსიდა დარბაზისაგან კუთხითაა გამოყოფილი. ამჟამად ტაძრის კამარა ჩამორღვეულია, ინტერიერში ჩაცვენილი ქვები მცენარეული საფარითაა დაფარული. საკურთხევლისკენ იატაკი ჩავარდნილია. 

ეკლესიას შემორტყმული ჰქონდა გალავანი, რომლის ნაშთები ტაძრის დასავლეთ მხარესაა დარჩენილი. ადგილობრივი გადმოცემით მიხედვით კლდის ქვემოთ, ტაძარში ადიოდა გზის მიმდებარე მონაკვეთზე არსებული გვირაბიდან გამავალი ხვრელი.

რესურსები ინტერნეტში

კატეგორია:მარნეულის მუნიციპალიტეტის ტაძრები